KTIS แย้มออเดอร์ “แอลกอฮอล์” ล้นหลาม ส่งมอบเกือบ 3 ล้านลิตร ยันไม่ปล่อยขาดตลาด
KTIS แย้มออเดอร์ “แอลกอฮอล์” ล้นหลาม ส่งมอบเกือบ 3 ล้านลิตร ยันไม่ปล่อยขาดตลาด
3 เม.ย. 2563

นายประพันธ์ ศิริวิริยะกุล ประธานเจ้าหน้าที่บริหารกลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า ตามที่กลุ่ม KTIS เปิดจำหน่ายแอลกอฮอล์ที่ผลิตโดยโรงงานเอทานอลของ บริษัท เคทิส ไบโอเอทานอล จำกัด (KTBE) ที่ตั้งอยู่ที่จังหวัดนครสวรรค์ และเป็นบริษัทในกลุ่ม KTIS  ในราคาหน้าโรงงานที่ลิตรละ 35 บาท นั้น ได้รับการตอบรับที่ดีมาก จนถึงขณะนี้ได้จำหน่ายออกไปแล้วเกือบ 3 ล้านลิตร
“หลังจากที่เราได้แจ้งไปว่าจะขายแอลกอฮอล์ ในราคาหน้าโรงงานลิตรละ 35 บาท ก็มีผู้ที่สนใจติดต่อเข้ามามากมาย เพราะที่มีขายอยู่ในตลาดในภาวะที่ความต้องการสูงนี้ ราคาแพงมาก มีตั้งแต่ลิตรละ 300 กว่าบาทไปจนถึงกว่า 600 บาท ซึ่งเราก็หวังว่าสิ่งที่เรากำลังทำอยู่นี้จะช่วยให้ราคาแอลกอฮอล์ในตลาดลดลงมาอยู่ในระดับที่เหมาะสม และเราจะไม่ปล่อยให้แอลกอฮอล์ขาดตลาดอย่างแน่นอน เพราะเป็นสิ่งที่จำเป็นของประชาชนในสถานการณ์การระบาดของไวรัสโควิด-19” นายประพันธ์ กล่าว
นายประพันธ์ กล่าวด้วยว่า ปกติกลุ่ม KTIS จะขายสินค้าในรูปแบบของ B2B หรือการขายให้กับองค์กรธุรกิจโดยตรง ไม่ได้จำหน่ายกับรายย่อย แต่เนื่องจากเหตุการณ์ระบาดของโควิด-19 นี้ เป็นเรื่องที่ทุกคนต้องร่วมแรงร่วมใจกัน ซึ่งพนักงานของกลุ่ม KTIS ทุกคนก็ยินดีที่จะทำงานหนักขึ้นเพื่อป้อนแอลกอฮอล์เข้าสู่ตลาดให้ได้มากที่สุด
“ตอนนี้ยอดจองที่จะส่งมอบมีไปถึงสิ้นเดือนเมษายนแล้ว โดยการซื้อแอลกอฮอล์ในราคาหน้าโรงงานนั้น นอกจากผ่านขั้นตอนที่ผู้ซื้อต้องขออนุญาตจากสำนักงานสรรพสามิตพื้นที่ของผู้ซื้อแล้วยังต้องผ่านขั้นตอนการขออนุญาตจากสำนักงานสรรพสามิตพื้นที่ที่โรงงานผลิตตั้งอยู่ด้วย ซึ่งในส่วนหลังนี้ทางกลุ่มเคทิสก็พร้อมที่จะดำเนินการยื่นคำขอจากสรรพสามิตจังหวัดนครสวรรค์ให้ และถึงแม้จะมีคำสั่งซื้อสินค้ารออยู่จำนวนมาก  พนักงานของเราทุกคนก็พยายามที่จะส่งสินค้าให้ได้เร็วที่สุด เพราะเรามองว่านี่คือการช่วยเหลือสังคมเพื่อให้ผ่านพ้นวิกฤตการณ์ครั้งนี้ไปด้วยกัน” นายประพันธ์ กล่าว